SL Uradni list Evropske unije C 220/12

Izvajanje členov 35, 36, 43, 55 in 64 Uredbe Komisije (EU) št. 1031/2010 o časovnem načrtu, upravljanju in drugih vidikih dražbe pravic do emisije toplogrednih plinov (uredba o dražbi pravic) v državah članicah in njihov pomen pri imenovanju dražbenih sistemov v skladu s členom 26 navedene uredbe

Ukrepi za večjo preglednost razpisne dokumentacije iz člena 92 finančne uredbe, ki se uporablja za splošni proračun Evropskih skupnosti, in člena 130(1) njenih izvedbenih pravil, ki jih med seboj izmenjajo Komisija in države članice ob imenovanju skupnega nadzornika dražbe v skladu s členom 24 uredbe o dražbi pravic in dražbenih sistemov v skladu s členom 26 navedene uredbe

2011/C 220/02

1. Uvod

Z revizijo sistema trgovanja z emisijami (v nadaljnjem besedilu: ETS), dogovorjeno v okviru paketa o podnebnih spremembah in energiji leta 2008, se zagotavlja, da bo dražba pravic od tretjega obdobja trgovanja, ki se začne leta 2013, postala pravilo in ne izjema (1). Poleg tega je treba od leta 2012 na dražbi ponuditi 15 % pravic za letalstvo (2). Komisija je bila zadolžena za sprejetje uredbe o časovnem načrtu, upravljanju in drugih vidikih dražbe pravic (3). Komisija je navedeno uredbo (v nadaljnjem besedilu: uredba o dražbi pravic) sprejela 12. novembra 2010 (4).

Člena 24 in 26 uredbe o dražbi pravic določata skupne postopke za oddajo naročil Komisije in držav članic za imenovanje skupnega nadzornika dražbe in skupnih dražbenih sistemov.

Skupni postopki za oddajo naročil za imenovanje skupnega nadzornika dražbe in skupnih dražbenih sistemov se bodo izvajali s skupnim ukrepom v skladu s tretjim pododstavkom člena 91(1) Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (v nadaljnjem besedilu: finančna uredba) (5), in členom 125c Uredbe Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (v nadaljnjem besedilu: izvedbena pravila) (6).

Komisija in države članice se morajo v skladu s tretjim pododstavkom člena 125c izvedbenih pravil dogovoriti o praktičnih načinih izvajanja skupnega postopka za oddajo naročil. Komisija in države članice bodo določile praktične načine izvajanja skupnih postopkov za oddajo naročil s sporazumom o skupni oddaji naročil za imenovanje skupnega nadzornika dražbe in ločenim sporazumom o skupni oddaji naročil za imenovanje skupnih dražbenih sistemov.

2. Zagotovitev reguliranega trga kot dražbenega sistema v skladu z uredbo o dražbi pravic

V skladu z uredbo o dražbi pravic (7) se lahko dražbe izvajajo le na reguliranem trgu, ki je potrjen v skladu z direktivo o trgih finančnih instrumentov (v nadaljnjem besedilu: direktiva MiFID) (8). Tak reguliran trg je treba zagotoviti v skladu s postopkom javnega naročanja ob upoštevanju prava Unije.

Kadar države članice v skladu s členom 26 uredbe o dražbi pravic zagotovijo reguliran trg s skupnim ukrepom s Komisijo, se v skladu s tretjim pododstavkom člena 91(1) finančne uredbe postopkovne določbe, ki veljajo za Komisijo, uporabijo za postopek za oddajo naročila v skladu s prvim pododstavkom člena 125c izvedbenih pravil.

Kadar države članice zagotovijo lasten dražbeni sistem v skladu s členom 30 uredbe o dražbi pravic, morajo to narediti na podlagi izbirnega postopka, ki je skladen z veljavno zakonodajo na področju javnega naročanja na ravni Unije in na nacionalni ravni. Nemčija, Poljska in Združeno kraljestvo so se odločili za imenovanje lastnih dražbenih sistemov.

Če bodo posamezne države članice direktivo MiFID prenesle v svojo nacionalno zakonodajo, bodo morda morale spremeniti nacionalno zakonodajo o prenosu direktive MiFID, da bodo lahko za regulirane trge (in njihove upravljavce (9)), ki imajo sedež na njihovem ozemlju, pridobile dovoljenje za dražbo finančnih produktov na dražbi iz člena 4(2) in (3) uredbe o dražbi pravic. V skladu s členom 35(4) uredbe o dražbi pravic nobeni državi članici ni treba spremeniti nacionalne zakonodaje o prenosu direktive MiFID, da bi lahko za regulirane trge (in njihove upravljavce), ki imajo sedež na njihovem ozemlju, pridobila dovoljenje za dražbo finančnih produktov v skladu z uredbo o dražbi pravic.

V zvezi s skupnimi postopki za oddajo naročil za dražbene sisteme držav članic in Komisije v skladu s členom 26(1) in (2) uredbe o dražbi pravic je v členu 97(1) finančne uredbe določeno, da se naročila oddajo na podlagi meril za dodelitev, potem ko se preveri sposobnost gospodarskih subjektov, ki niso izključeni na podlagi meril za izključitev v skladu z merili za izbor. Poleg tega se lahko v skladu s členom 135(3) izvedbenih pravil od vsakega ponudnika ali kandidata zahteva dokazilo, da je pooblaščen za izvajanje naročila po nacionalnem pravu, kar med drugim dokazuje izjava pod prisego ali potrdilo ali izrecno pooblastilo. To lahko vključuje dokazilo o pooblastilu za opravljanje nalog reguliranega trga za dražbo finančnih produktov na dražbi. Natančne zahteve glede dokazil, ki jih je treba upoštevati za zagotovitev skladnosti s členom 135(3) izvedbenih pravil, in časovni načrt za njihovo predložitev bodo vključeni v razpisno dokumentacijo iz člena 92 finančne uredbe, ki jo bo Komisija objavila v seriji S Uradnega lista Evropske unije na strani http://ted.europa.eu/TED/main/HomePage.do (10). Vendar ni mogoče izključiti možnosti, da se od kandidatov ali ponudnikov zahteva, da predložijo zahtevana dokazila pred iztekom roka za predložitev ponudb ali prijav za sodelovanje iz člena 140 izvedbenih pravil.

Če želijo kandidati ali ponudniki predložiti ponudbo v skladu s členom 135(3) izvedbenih pravil, zadostuje, da so v eni državi članici potrjeni kot reguliran trg. Morebitni kandidati ali ponudniki morajo pri organih držav članic preveriti stanje izvajanja člena 35(4) uredbe o dražbi pravic.

3. Izvajanje drugih določb uredbe o dražbi pravic, ki so pomembne pri imenovanju reguliranega trga za dražbeni sistem, na nacionalni ravni

Poleg tega morajo države članice po potrebi spremeniti svojo nacionalno zakonodajo, da lahko izvajajo člen 36(1) in člen 43 uredbe o dražbi pravic v zvezi s predpisi o zlorabi trga, člen 55(1), (3) in (4) uredbe o dražbi pravic v zvezi s predpisi o pranju denarja, financiranju terorizma ali kriminalni dejavnosti in člen 64(2) uredbe o dražbi pravic v zvezi z zagotavljanjem izvensodnega mehanizma v okviru reguliranega trga.

Izvajanje teh členov v državah članicah z vzpostavljenim reguliranim trgom, imenovanim za dražbeni sistem (ali njegovega upravljavca trga), ni pomembno pri sprejetju odločitve o oddaji naročila v skladu s skupnim postopkom za oddajo naročil za imenovanje dražbenega sistema, lahko pa je pomembna zahteva pri izvajanju naročila. Če je izvajanje naročila ovirano, ker se navedene določbe v državi članici, v kateri je vzpostavljen reguliran trg imenovan za dražbeni sistem (ali njegovega upravljavca trga), ne izvajajo, se lahko pogodba takoj prekine.

Kljub temu velja, da kadar izvajanje zgoraj navedenih členov v državah članicah od dražbenega sistema zahteva vzpostavitev določenih sposobnosti, ni mogoče izključiti možnosti, da se od dražbenega sistema zahteva, naj v svoji ponudbi ali prijavi za sodelovanje dokaže, da ima zahtevane sposobnosti, ne glede na to, ali je država članica, v kateri se dražbeni sistem nahaja, dokončala nacionalno izvajanje zadevnega člena uredbe o dražbi pravic ali ne. Na primer, člen 55(4) uredbe o dražbi pravic med drugim zahteva, naj države članice zagotovijo, da se nacionalni ukrepi za prenos člena 34(1) Direktive 2005/60/ES o preprečevanju uporabe finančnega sistema za pranje denarja in financiranje terorizma (11) (v nadaljnjem besedilu: direktiva o preprečevanju pranja denarja) uporabljajo za dražbeni sistem, ki se nahaja na njihovem ozemlju. Nacionalni ukrepi za prenos člena 34(1) direktive o preprečevanju pranja denarja bi od držav članic zahtevali, naj zagotovijo, da zadevni dražbeni sistem uvede ustrezne in primerne politike ter postopke, s pomočjo katerih bo predvidel in preprečil dejavnosti, povezane s pranjem denarja ali financiranjem terorizma. Od dražbenega sistema se lahko zahteva, naj v svoji ponudbi ali prijavi za sodelovanje dokaže sposobnost uvedbe takih politik in postopkov. Kandidati ali ponudniki morajo pri organih držav članic preveriti stanje izvajanja členov 36(1), 43, 55(1), 55(3), 55(4) in 64(2) uredbe o dražbi pravic.

4. Seznam členov, ki se izvajajo v državah članicah

Seznam držav članic, ki so obvestile Komisijo, da so že spremenile ali da še spreminjajo nacionalno zakonodajo v skladu z oddelkoma 2 in 3, vključno z okvirnim časovnim načrtom za njihovo izvajanje na nacionalni ravni, bo objavljen na strani http://ec.europa.eu/clima/policies/ets/auctioning_en.htm. Namen tega seznama je kandidatom ali ponudnikom zagotoviti informacije o statusu izvajanja členov 35, 36(1), 43, 55(1), 55(3), 55(4) in 64(2) uredbe o dražbi pravic v pristojnosti posameznih držav članic. Komisija ni odgovorna za točnost, popolnost ali pravočasnost navedenega seznama.

5. Ukrepi za večjo preglednost razpisne dokumentacije za izbiro skupnega nadzornika dražbe in skupnih dražbenih sistemov

V skladu s členom 90(1) finančne uredbe se morajo vsa obvestila o javnem naročilu objaviti v Uradnem listu Evropske unije (UL). Seznam razpisne dokumentacije je naveden v členu 130(1) izvedbenih pravil. V skladu s členom 121 izvedbenih pravil so dovoljeni drugi načini objav, pri čemer se te objave ne smejo pojaviti pred objavo obvestila v UL in morajo vsebovati sklicevanje na obvestilo, objavljeno v UL, ki je edino verodostojno.

V okviru skupnih postopkov za oddajo naročil za imenovanje skupnega nadzornika dražbe v skladu s členom 24 uredbe o dražbi pravic in skupnih dražbenih sistemov v skladu s členom 26 uredbe o dražbi pravic so v razpisno dokumentacijo iz člena 92 finančne uredbe, ki je podrobneje opredeljena v členu 130 izvedbenih pravil, vključene občutljive tržne informacije. Na podlagi sporazumov o skupni oddaji naročil mora Komisija te informacije posredovati državam članicam.

Da bi se zagotovil enak dostop do takšnih informacij za vse udeležence na trgu, namerava Komisija razkriti ključne osnutke dokumentov v zvezi z javnim razpisom za imenovanje skupnega nadzornika dražbe in skupnih dražbenih sistemov na strani http://ec.europa.eu/clima/policies/ets/auctioning_en.htm ob istem času, ko bo te dokumente poslala državam članicam. Vsi objavljeni osnutki se lahko do objave v UL spreminjajo, vključno z vsebinskimi spremembami. Razkritje osnutkov dokumentov v zvezi z javnim razpisom ne pomeni objave v smislu člena 90(1) finančne uredbe ali v smislu členov 118, 119 in 120 izvedbenih pravil; poleg tega objava ni zavezujoča za Komisijo ali države članice, ki sodelujejo v skupnih postopkih za oddajo naročil. Obvestila in s tem povezana razpisna dokumentacija, objavljeni v UL, so edini verodostojni dokumenti v smislu prvega pododstavka člena 121 izvedbenih pravil.

(1) Člen 10(1) Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL L 275, 25.10.2003, str. 32).

(2) Člena 3c(1) in 3d(2) Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL L 275, 25.10.2003, str. 32).

(3) Člen 3d(3) in člen 10(4) Direktive 2003/87/ES, kakor je bila spremenjena.

(4) Uredba Komisije (EU) št. 1031/2010 o časovnem načrtu, upravljanju in drugih vidikih dražbe pravic do emisije toplogrednih plinov na podlagi Direktive 2003/87/ES Evropskega parlamenta in Sveta o vzpostavitvi sistema za trgovanje s pravicami do emisije toplogrednih plinov v Skupnosti, UL L 302, 18.11.2010, str. 1.

(5) Uredba Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (UL L 248, 16.9.2002, str. 1).

(6) Uredba Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (UL L 357, 31.12.2002, str. 1).

(7) Glej člen 35(1) uredbe o dražbi pravic.

(8) Glej točko (14) člena 4(1) Direktive 2004/39/ES Evropskega parlamenta in Sveta z dne 21. aprila 2004 o trgih finančnih instrumentov in o spremembah direktiv Sveta 85/611/EGS, 93/6/EGS in Direktive 2000/12/ES Evropskega parlamenta in Sveta ter o razveljavitvi Direktive Sveta 93/22/EGS (UL L 145, 30.4.2010, str. 1).

(9) Glej točko (13) člena 4(1) Direktive 2004/39/ES Evropskega parlamenta in Sveta z dne 21. aprila 2004 o trgih finančnih instrumentov in o spremembah direktiv Sveta 85/611/EGS, 93/6/EGS in Direktive 2000/12/ES Evropskega parlamenta in Sveta ter o razveljavitvi Direktive Sveta 93/22/EGS (UL L 145, 30.4.2010, str. 1).

(10) Dokumentacija je na voljo tudi na strani http://ec.europa.eu/clima/tenders/index_en.htm

(11) UL L 309, 25.11.2005, str. 15.